আর একটাই ‘লাইফলাইন’। এটা নষ্ট করলে আর সুযোগ মিলবে না। স্নেহের ‘কানন’কে সেটাই ‘দিদি’ সাফ জানিয়ে দিয়েছেন বলে তৃণমূল সূত্রের খবর।
গত দু’-তিন দিন ধরে কলকাতার মেয়র ও রাজ্যের মন্ত্রী শোভন চট্টোপাধ্যায়ের ব্যক্তিগত জীবনের কিছু সমস্যা যেভাবে জনসমক্ষে বেআব্রু হয়ে পড়েছে, তাতে মুখ্যমন্ত্রী তথা তৃণমূলনেত্রী মমতা বন্দ্যোপাধ্যায় যারপরনাই ক্ষুব্ধ। দল মনে করছে, শোভনের বন্ধু বৈশাখী বন্দ্যোপাধ্যায়, স্ত্রী রত্না চট্টোপাধ্যায়, শোভনের শ্বশুর দুলাল দাস এবং শোভন নিজে যে সব কথা সংবাদমাধ্যমে বলেছেন, তা কাদা ছোড়াছুড়ির নামান্তর।
শাসকদল সূত্রের খবর, নেত্রী ওয়াকিবহাল যে, এ সবের প্রেক্ষিতে এখন কলকাতা তথা গোটা রাজ্যে মেয়র ও তাঁর ব্যক্তিগত জীবন চর্চার বিষয়। এবং সেটা দলের পক্ষে অস্বস্তি ও বিড়ম্বনার কারণ হয়ে দাঁড়িয়েছে বলে মমতা মনে করছেন।
যে কারণে শোভনকে বৃহস্পতিবার উত্তরবঙ্গ থেকে ফোন করে কার্যত ‘শেষ সতর্কবার্তা’ দিয়েছেন মমতা। দল ও প্রশাসনের একাধিক সূত্রের খবর, মমতা শোভনকে সাফ বলেছেন, কারও ব্যক্তিগত জীবনে টানাপড়েন চলতেই পারে, কিন্তু সেই ব্যক্তিগত সমস্যার কথা জনসমক্ষে চলে এসে যদি তাঁর দলের ভাবমূর্তি ক্ষুণ্ণ করে, তবে তিনি সেটা আর বরদাস্ত করবেন না এবং সে ক্ষেত্রে তাঁকে অন্য কিছু ভাবতেই হবে। বিশেষ করে দরজায় যখন পঞ্চায়েত নির্বাচন কড়া নাড়ছে। প্রসঙ্গত, মেয়র নিজেও স্বীকার করেছেন, এদিন তাঁকে ফোন করেছিলেন মুখ্যমন্ত্রী। তবে কী কথা হয়েছে তা তিনি বলতে চাননি। 

বিতর্কে: কলেজে বৈশাখী বন্দ্যোপাধ্যায়।
ফাইল চিত্র
তৃণমূলের একাধিক শীর্ষনেতার মতে, এই ‘অন্য কিছু ভাবা’র অর্থ খুব পরিষ্কার—মেয়র পদ তো বটেই, মন্ত্রিত্বও খোয়াতে হতে পারে শোভনকে। সরে যেতে হতে পারে দলের গুরুত্বপূর্ণ পদ থেকেও। ঘটনাচক্রে, এদিনই দক্ষিণ ২৪ পরগনার পঞ্চায়েত নির্বাচনের দায়িত্ব থেকে ‘অব্যাহতি’ দেওয়া হয়েছে শোভনকে। অথচ তিনি তৃণমূলের দক্ষিণ ২৪ পরগনা জেলা সভাপতি। এমনকী, শোভনকে শেষপর্যন্ত পদ থেকে সরাতে হলে তাঁর জায়গায় মেয়র কাকে করবেন, সেই নামও নেত্রী ভেবে ফেলেছেন বলে তৃণমূল সূত্রের খবর।
তৃণমূল সূত্রে জানা গিয়েছে, এদিন শোভনকে মমতা জানিয়ে দিয়েছেন, পুরসভা, সরকার ও দলের কাজ মন দিয়ে করতে হবে। সেই জন্য প্রয়োজনে মানসিক অস্থিরতা কাটাতে শোভন যদি কিছু দিন সমস্ত কাজকর্ম থেকে বিশ্রাম নিতে চান, ‘কানন’-কে ‘দিদি’ সেই সময় দিতেও রাজি।
তবে সেই সঙ্গে আপাতত কিছু দিন সংবাদমাধ্যমের কাছে শোভনকে মুখ বন্ধ রাখার নির্দেশ দিয়েছেন মমতা। নেত্রী জানিয়েছেন, পুরসভা সংক্রান্ত বিষয়েও মেয়র যেন সংবাদমাধ্যমে মুখ না খোলেন। যাতে তিনি পুরসভা সংক্রান্ত কথা বলতে গিয়ে ফের ব্যক্তিগত সমস্যার প্রসঙ্গ অবতারণা করে না ফেলেন। আর তার পরেই পুরসভায় এদিন মেয়র সাংবাদিক বৈঠক করবেন না বলে জানিয়ে দেওয়া হয়।
তৃণমূলের এক শীর্ষনেতার কথায়, ‘‘দিদি এখন উত্তরবঙ্গে। শুক্রবার তাঁর সঙ্গে সিকিমের মুখ্যমন্ত্রীর বৈঠক। তার মধ্যেও উনি শোভন চট্টোপাধ্যায়কে একাধিক বার ফোন করেছে‌ন। তাতে বোঝা যায়, কতটা অস্বস্তিতে তিনি। অন্য কেউ হলে এতদিনে কঠোর শান্তিমূলক ব্যবস্থা নেওয়া হতো। কিন্তু শোভনকে দিদি স্নেহ করেন। তাই, শেষ সুযোগ দিলেন!’’